Conferință despre utilizarea datelor geomatice și spațiale în arheologie, în cadrul Diviziei ArchaeoSciences a ICUB

Joi, 22 aprilie 2021, Divizia ArchaeoSciences din cadrul Institutului de Cercetare al Universității din București organizează conferința “Spatial data and open-source software for archaeological research”, susținută de dr. Cornelis Stal de la HOGENT University of Applied Sciences and Arts, Gent, Belgia. 
Evenimentul, parte a seriei ArchaeoSciences Seminars, va avea loc online, pe platforma Google Meet, începând cu ora 11:00 am (EET), iar persoanele interesate pot participa accesând acest link. 

Dr. Cornelis Stal este lector și cercetător la HOGENT University of Applied Sciences and Arts (Department of Built Environment & Digital Manager of Heritage), și profesor asociat la departamentul de geografie al Universității din Gent, cu o experiență semnificativă în domeniul procesării, combinării și analizei calitative a imaginilor Lidar și fotogrammetrice în vederea modelărilor 3D. Expertiza sa este legată de utilizarea datelor geomatice în diferite domenii în care aplicativitatea metodelor respective este demonstrată. Actualmente, el este interesat în documentarea digitală a patrimoniului arheologic și cultural. Datorită experienței sale, Cornelis Stal coordonează la acest moment programul Heritage Management Organization Digital, unde este implicat în mai multe programe și școli de vară. Nu în ultimul rând invitatul nostru face parte din mai multe proiecte de cercetare internaționale și este autorul mai multor studii științifice.

[bookmark: _GoBack]Seminarul de față tratează aspectele metodologice, teoretice, tehnice și practice legate de utilizarea datelor geomatice și spațiale în arheologie și cum acestea, ca instrument de investigație non-intruzivă, pot ajuta la studierea siturilor arheologice.

Seminarele ArchaeoSciences își propun să ofere un cadru pentru profesioniștii din domeniul Științelor Arheologice (Archaeological Sciences) din diferite părți ale lumii, pentru a-și împărtăși cunoștințele și pentru a transmite informații relevante referitoare la ultimele aspecte legate de metodele și abordările actuale utilizate pentru studierea trecutului. De asemenea, această inițiativă reprezintă o oportunitate pentru studenții români de a afla mai multe informații despre diversele aspecte interdisciplinare ale arheologiei.

